Germania şi-a rechemat, luni, 6 mai, în ţară "pentru consultări" ambasadorul din Rusia, după ce vineri, 3 mai, a acuzat un grup de hakeri ruşi pentru o campanie de atacuri cibernetice, relatează AFP.
Ambasadorul va rămâne o săptămână la Berlin, apoi se va întoarce la post la Moscova, a precizat MAE german. În aceste condiţii, ambasadorul german nu va participa marţi, 7 mai, la ceremonia de reînvestire a preşedintelui rus Vladimir Putin.
Republica Cehă, o altă ţară ţintă a respectivelor atacuri cibernetice, a anunţat în acest timp convocarea ambasadorului rus pentru a-i transmite un protest.
Guvernele ceh şi german au acuzat vineri, 3 mai, grupul de hakeri APT28, dirijat de serviciile secrete ruseşti, pentru o campanie de atacuri cibernetice, acuzaţii despre care Moscova susţine că sunt "nefondate".